Պարիդ Ջիհանի

**Պարիդ Ջիհանի** (, ), ալբանացի ֆուտբոլիստ, հարձակվող։

Իր պրոֆեսիոնալ կարիերան սկսել է «Բեսա» ակումբի կազմում, հետագայում շուրջ երկու տարի հանդես է եկել «Շկումբինիի» կազմում, ինչից հետո վերադարձել է «Բեսա»։ 2003 թվականից 2005 թվականը հանդես է եկել Տիրանայի «Դինամոյի» կազմում։ Հետո մեկ մրցաշրջան անցկացրել է «Տեուտա» ակումբի կազմում։ 2006 թվականին կարիերայում արդեն երրորդ անգամ համալրում է «Բեսայի» կազմը։ 2008 թվականին տեղափոխվում է Լուգանսկի «Զարյա»։ 2011 թվականին դարձել է «Կաստրիոտի» ակումբի ֆուտբոլիստը։ Կարիերան ավարտել է կրկին «Բեսայի» կազմում։

Հանդես է եկել Ալբանիայի մինչև 17 և 19 տարեկանների պատանեկան հավաքականների կազմում, ինչպես նաև մինչև 21 տարեկանների երիտասարդական հավաքականի և Ալբանիայի ազգային հավաքականի կազմերում։

## Կենսագրություն
### Ակումբային կարիերա
#### Կարիերայի սկիզբ
Ֆուտբոլիստի առաջին մարզիչն է եղել Դիրիմ Շտիմին։ Պրոֆեսիոնալ կարիերան սկսել է «Բեսա» ակումբի կազմում։ Ալբանիայի առաջնությունում նշել է իր նորամուտը 2000-01 թվականների մրցաշրջանում, 16 տարեկան հասակում։ Այդ մրցաշրջանում «Բեսան» առաջնության մրցաշարային աղյուսակում զբաղեցնում է նախավերջին հորիզոնականը և լքում է Ալբանիայի առաջին դիվիզիոնը։ Ջիհանին ակումբի կազմում մասնակցում է 20 հանդիպման և դառնում է 4 գոլի հեղինակ։

2001 թվականի ամռանը համալրել է «Շկումբինի» ակումբի կազմը։ Այստեղ նա անցկացնում է ընդաեմնը մեկ մրցաշրջան և մասնակցելով 19 խաղի դառնում է 4 գոլի հեղինակ։ 2002 թվականի ամռանը նա կրկին պայմանագիր է կնքում «Բեսայի» հետ, որը վերադարձել էր Ալբանիայի բարձրագույն դիվիզիոն։ 2002-03 թվականների մրցաշրջանում Պարիդը մասնակցում է 25 հանդիպման և դառնում է 6 գոլի հեղինակ։

#### «Դինամո» (Տիրանա)
2003 թվականի ամռանը Ջիհանին դառնում է Տիրանայի «Դինամոյի» ֆուտբոլիստը։ Ակումբի կազմում նա իր նորամուտը եվրոպական հարթակում նշում է 2003 թվականի օգոստոսի 14-ին, ՈւԵՖԱ գավաթի որակավորման փուլի շրջանակներում կայացած բելգիական «Լոքերենի» դեմ խաղում։ Երկու խաղերի արդյունքներով «Դինամոն» պարտվում է 7-1 հաշվով և լքում է մրցաշարի հետագա պայքարը։ 2003 թվականի օգոստոսի 16-ին ալբանացի ֆուտբոլիստը մասնակցում է Ալբանիայի սուպերգավաթի խաղարկության եզրափակչին, որում «Դինամոն» զիջում է «Տիրանային». Ջիհանին այդ խաղում դուրս էր եկել խաղադաշտ երկրորդ խաղակեսի սկզբում։ 2003-04 մրցաշրջանում «Դինամոն» դառնում է առաջնության արծաթե մեդալակիր և հասնում է մինչև գավաթի խաղարկության եզրափակիչ փուլ, որտեղ զիջում է մրցակցին։ Այդ մրցաշրջանում Ջիհանին անցկացնում է 31 հանդիպում ընդհանուր հաշվարկով (առաջնություն, գավաթ, սուպերգավաթ, Եվրոպայի լիգա)

2004 թվականի ամռանը ակումբը մասնակցում է ՈՒԵՖԱ գավաթի առաջին ընտրական փուլին, որում երկու խաղերի արդյունքում՝ 8-1 հաշվով զիջում է «Օցելուլ» ակումբին։ Ջիհանին մասնակցում է կայացած երկու խաղերին։ 2004-05 թվականների մրցաշրջանում «Դինամոն» դառնում է առաջնության բրոնզե մեդալակիր՝ զիջելով միայն «Էլբասանիին» և «Տիրանային»։ Պարիդ Ջիհանին այդ մրցաշրջանում մասնակցում է 25 հանդիպման և դառնում է 5 գոլի հեղինակ։ «Դինամոյի» կազմում անցկացրած երկու տարիների ընթացքում Ջիհանին առաջնությունում մասնակցում է 56 հանդիպման և դառնում է 5 գոլի հեղինակ։

#### «Տեուտա»
2005 թվականի ամռանը Ջիհանին համալրում է «Տեուտա» ակումբի կազմը։ 2005 թվականի հուլիսին մասնակցում է ՈՒԵՖԱ գավաթի որակավորման փուլի առաջին տուրում կայացած «Շիրոկի Բրիեգ» ակումբի դեմ խաղին, որում «Տեուտան» երկու խաղերի արդյունքում զիջում է մրցակցին։ 2005 թվականի օգոստոսի 21-ին ալբանացին մասնակցում է Ալբանիայի սուպերգավաթի եզրափակչին, որում «Տեուտան» պարտվում է «Տիրանային» (0-0 հիմնական ժամանակում, 5-4 հետխաղյա 11 մետրանոց հարվածաշարում)։ 2005-06 թվականների մրցաշրջանում «Տեուտան» առաջնությունում զբաղեցնում է 8-րդ հորիզոնականը՝ հավաքած 42 միավորներով և միայն խփած և բաց թողած գոլերի տարբերության արդյունքում է կարողանում մնալ Ալբանիայի առաջնությունում։ Այդ մրցաշրջանում Պարիդը մասնակցում է 30 հանդիպման և դառնում է հինգ գոլի հեղինակ։

#### Վերադարձ «Բեսա»
2006 թվականի ամռանը Ջիհանին վերադառնում է «Բեսա», որտեղ դառնում է ակումբի թիմի ավագը։ 2006-2007 թվականների մրցաշրջանում ակումբի հետ միասին դառնում է Ալբանիայի գավաթի դափնեկիր։ 2007 թվականի օգոստոսի 17-ին մասնակցություն է ունենում Ալբանիայի սուպերգավաթի խաղարկության եզրափակչին, որում «Բեսան» զիջում է «Տիրանային»։ 2007 թվականի ամռանը Պարիդը ՈՒԵՖԱ գավաթի ընտրական մրցաշարի շրջանակներում մասնակցում է 4 հանդիպման։ Սկզբում՝ որակավորման առաջին փուլում նրանք արտագնա խաղում խփած գոլի շնորհիվ հաղթահարում է «Բեժանիյուի» արգելքը։ Հաջորդ փուլում «Բեսան» զիջում է բուլղարական «Լիտեկսին» և ակումբը լքում է մրցաշարը։ 2007-2008 թվականների մրցաշրջանում Պարիդը ակումբի հետ միասին դառնում է Ալբանիայի առաջնության բրոնզե մեդալակիր։ «Բեսայի» կազմում անցկացրած երկու տարիների ընթացքում Ջիհանին մասնակցելով 61 խաղի դառնում է 23 գոլի հեղինակ։

#### «Զարյա» (Լուգանսկ)
2008 թվականի հունիսին Ջիհանին փորձաշրջան է անցնում Լուգանսկի «Զարյայի» կազմում, ինչից հետո երկու տարի ժամկետով պայմանագիր է կնքում ակումբի հետ։ Ակումբի կազմը Պարիդը համալրել էր շնորհիվ իր գործակալի։ Այստեղ նա ընտրում է 14 համարի մարզաշապիկը։ Մարզական հավաքների ժամանակ ալբանացին վնասվածք է ստանում, որի պատճառով նա որոշ ժամանակ ի վիճակի չի լինում հանդես գալ ակումբի կազմում։

2008 թվականի հուլիսին Ջիհանին իր նորամուտն է նշում Ուկրաինայի առաջնության շրջանակներում կայացած «Մետալիստի» դեմ խաղում. այդ խաղում նա խաղադաշտ էր դուրս եկել հանդիպման 68-րդ րոպեին։ Ուկրաինայի առաջնությունում Պարիդը իր առաջին գոլն է հեղինակում 2008 թվականի օգոստոսի 10-ին կայացած կիևյան «Արսենալի» դեմ խաղում։ Առաջնության վերջին հինգ տուրերին ալբանացի ֆուտբոլիստը չի մասնակցում ստացած վնասվածքի պատճառով։

Ակումբի կազմում անցկացրած իր առաջին մրցաշրջանում Ջիհանին իսկական բացահայտում է դառնում. Ջիհանին այդ մրցաշրջանում մասնակցում է 25 հանդիպման և դառնում է 10 գոլի հեղինակ, ինչի շնորհիվ նա ճանաչվում է «Զարյայի» կազմում մրցաշրջանի լավագույն ռմբարկու։ Ռմբարկուական պայքարում նա արդեն ամբողջ մրցաշրջանի արդյունքներով զբաղեցնում է հինգերերորդ հորիզոնականը։ Ջիհանին այդ մրցաշրջանում երկու անգամ ընդգրկվում է Football.ua կայքի կողմից կազմվող տուրի խորհրդանշական հավաքականի կազմում, ինչպես նաև նա մեկ անգամ նման բախտի է արժանանում արդեն UA-Футбол կայքի կողմից։ Այս մրցաշրջանում նա նաև մեկ խաղ է անցկացնում Ուկրաինայի գավաթի խաղարկության շրջանակներում։

Հաջորդ՝ 2009-10 թվականների մրցաշրջանում Ջիհանին առաջնությունում մասնակցում է 22 հանդիպման և դառնում է երկու գոլի հեղինակ. երկու գոլերն էլ ֆուտբոլիստը հեղինակում է «Մետալուրգի» դեմ կայացած խաղում։ Այդ արդյունքի համար նա կրկին Football.ua կայքի կողմից ընդգրկվում է առաջնության 7-րդ տուրի խորհրդանշական հավաքականի կազմում։ Այս մրցաշրջանում Ջիհանին մեկ խաղ է անցկացնում նաև գավաթի խաղարկությունում և Ուկրաինայի երիտասարդական առաջնությունում։

2010-2011 թվականների մրցաշրջանում ֆուտբոլիստը այլևս քիչ է հայտնվում թիմի հիմնական կազմում, կես տարվա ընթացքում նա առաջնությունում մասնակցում է 3 հանդիպման, իսկ երիտասարդական մրցաշարում՝ 2, ինչը ուղղակիորեն կապված էր ակումբի գլխավոր մարզչի հետ ունեցած իր հարաբերություններից։ Նա լքում է ակումբը, ինչից հետո առաջարկներ է ստանում «Սկենֆերբեու» և Ադրբեջանական և Ուկրաինական մի շարք ակումբներից։

#### Կարիերայի ավարտ
2011 թվականի ամռանը Ջիհանին համալրում է «Կաստրիոտի» ակումբի կազմը։ Այստեղ ֆուտբոլիստը ստանում է 7 համարի մարզաշապիկը։ Նորամուտը նշում է 2011 թվականի սեպտեմբերի 12-ին «Պոգրադեցիի» դեմ տնային խաղում։ Ակումբի կազմում առաջին գոլը հեղինակում է 2011 թվականի դեկտեմբերի 17-ին «Կամզայի» դեմ խաղում։ 2011-2012 թվականների մրցաշրջանում նա մասնակցում է 20 հանդիպման և դառնում է 2 գոլի հեղինակ։

Իր վերջին մրցաշրջանը պրոֆեսիոնալ հարթակում Ջիհանին անցկացնում է «Բեսայի» կազմում, որտեղ 2012-2013 թվականների մրցաշրջանում մասնակցում է 10 հանդիպման։

### Միջազգային կարիերա
Ալբանիայի մինչև 17 տարեկանների պատանեկան հավաքականում Պարիդը մասնակցել է 2 հանդիպման և դարձել է մեկ գոլի հեղինակ, իսկ մինչև 19 տարեկանների Ալբանիայի պատանեկան հավաքականի կազմում՝ երեք հանդիպման։ Ալբանիայի երիտասարդական հավաքականի կազմում ֆուտբոլիստը անցկացրել է 5 հանդիպում և դարձել է 3 գոլի հեղինակ։

Ալբանիայի ազգային հավաքականի կազմում նորամուտը նշել է 2010 թվականի հունիսի 2-ին կայացած Անդորրայի ազգային հավաքականի դեմ ընկերական խաղում. հավաքականի գլխավոր մարզիչ Իոսիպ Կուժեն նրան խաղադաշտ է դուրս բերում հանդիպման 57-րդ րոպեին։ Այս խաղը Ջիհանիի համար դառնում է միակը ազգային հավաքականի կազմում։

## Ծանոթագրություններ

## Արտաքին հղումներ
* Ֆուտբոլիստի էջը «Զարյա» ակումբի երկրպագուների կայքում 
* 
* 

Կատեգորիա:Ալբանացի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Զարյա Լուգանսկի ֆուտբոլիստներ
Կատեգորիա:Ալբանիայի հավաքականի ֆուտբոլիստներ